## L’Espai d’Art Contemporani de Castelló ompli la setmana de Pasqua d’activitats familiars

*** L’escoleta de Pasqua ‘Campamento huevo’ se celebrarà del 22 al 25 d’abril de 10:00 a 14:00 hores
* El dissabte 26 d’abril tindrà lloc el taller ‘Carta de grises’ amb la pintora Ana Sansano**

L’Espai d’Art Contemporani de Castelló (EACC), espai propi de l’Institut Valencià de Cultura, ompli la setmana de Pasqua d’activitats culturals dirigides als més xicotets.

En primer lloc, del dimarts 22 al divendres 25 d’abril, de 10:00 a 14:00 hores, l’EACC es convertix en l’escoleta de Pasqua ‘Campamento huevo’. La sala expositiva es transforma en un espai de joc perquè els xicotets exploren el seu costat salvatge amb l’arribada de la primavera.

Un espai lúdic per a crear, compartir, cuidar i transformar a on els xiquets podran gaudir d’un entorn que propiciarà la seua creativitat, acompanyats d’una mediadora cultural.

El campament pretén oferir un servici de conciliació familiar durant la segona setmana de vacacions escolars.

L’activitat, d’accés lliure, està destinada a xiquets de 6 a 12 anys i no requerix la presència de pares o tutors.

‘Campamento huevo’ compta amb la col·laboració del Consorci de Museus de la Comunitat Valenciana.

**Taller ‘Carta de grises’**

D’altra banda, l’EACC organitza el dissabte 26 d’abril, de 10:00 a 14:00 hores, ‘Carta de grises’, un nou taller dins del projecte ‘Pantonas’ amb la pintora castellonenca Ana Sansano.

En este taller s’aprendrà a crear i a distingir diferents tons de grisos des del gris talp, passant pel ratolí, visó, marengo, gris acer, fum, boira o plom. Una àmplia paleta de grisos utilitzant principalment grafit i carbó en la qual es crearà diferents textures amb l’ajuda de gomes, draps o escates.

El taller, d’accés lliure, està dirigit a públic d’edats compreses entre 7 i 14 anys. Per a participar cal reservar plaça enviant un correu electrònic a l’adreça següent: eacc@ivc.gva.es

Fecha: 19/04/2025